**Основна школа „Момчило Настасијевић“ Горњи Милановац**

**П Р А В И Л Н И К**

**О УПОТРЕБИ МОБИЛНОГ ТЕЛЕФОНА, ЕЛЕКТРОНСКОГ УРЕЂАЈА**

**И ДРУГОГ СРЕДСТВА У ШКОЛИ**

**У Горњем Милановцу** , **дана 28.02.2024. године**

На основу члана 99. став 3), члана 109. став 3), члана 119. став 1. тачка 1) а у вези са чланом 83. став 9. и став 10. Закона о основама система обра­зо­вања и васпитања (“Службени гласник РС”, број 88/2017, 27/2018-др.закон, 10/2019, 6/2020, 129/2021 и 92/2023 - даље: Закон) и члана 78. Статута Основне Школе ''Момчило Настасијевић'' из Горњег Милановца, а на основу Смерница за употребу мобилног телефона, електронског уређаја и другог средства у доуниверзитетском образовању које је донео Завод за вредновање квалитета образовања и васпитања, школски одбор Основне школе ''Момчило Настасијевић'' из Горњег Милановца, на седници одржаној дана 28.02.2024. године доноси:

**П Р А В И Л Н И К**

**О УПОТРЕБИ МОБИЛНОГ ТЕЛЕФОНА, ЕЛЕКТРОНСКОГ УРЕЂАЈА И ДРУГОГ СРЕДСТВА**

**У ОСНОВНОЈ ШКОЛИ ''МОМЧИЛО НАСТАСИЈЕВИЋ''**

**Члан 1.**

Овим Правилником се уређује употреба мобилних телефона, електронских уређаја и других средстава од стране ученика на часовима, одморима, на школским активностима унутар и ван школе.

Поштовањем овог Правилника обезбеђује се успешно одвијање образовно-васпитног рада који креира наставник са циљем развијања дигиталних компетенција одговорним коришћењем дигиталних уређаја у безбедном едукативном окружењу.

**Члан 2.**

Поједини појмови, у смислу овог правилника, имају следеће значење:

1) **Дигитална компетенција** представља скуп знања, вештина, ставова и вредности које омогућавају самостално и безбедно коришћење дигиталне технологије у различитим контекстима (комуникација, учење, активно учешће у друштву, итд.). Дигитална компетенција је сложена, надограђује се на сет постојећих компетенција (језичка, математичка). Такође, не може се свести на овладавање техничким аспектима коришћења дигиталних уређаја већ укључује и когнитивне и социо-емоционалне вештине.

2) **Дигитални уређај** означава рачунар, лаптоп, таблет, паметни мобилни телефон, технологију која се може носити (као што су паметни сатови и слушалице) и друге уређаје који могу да примају, чувају, обрађују и деле дигиталне информације и да се повежу са апликацијама, веб локацијама и другим онлајн услугама. Овај термин односи се на мобилни телефон, електронски уређај и друго средство.

3) Л**ични дигитални уређај ученика** означава било који дигитални уређај унесен у школу који је у власништву ученика (или његове породице).

4) Х**ибридна настава** представља флексибилан приступ организацији наставе који подразумева комбиновање непосредног рада у школи и онлајн наставе. За време хибридне наставе није обавезно да наставници и ученици током читавог трајања образовно-васпитног рада буду у непосредном контакту, већ се њихов удео планира у односу на дати контекст (нпр. природу предмета, потребе и узрасне карактеристике ученика и сл.).

5) **Систем за управљање учењем** је специјализовани софтвер који се користи за планирање и реализацију активног наставног процеса у онлајн окружењу, у коме је обезбеђена интеракција свих актера, као и услови за процену ученичких постигнућа.

**Начин употребе мобилног телефона, електронског уређаја и другог средства**

**Члан 3.**

Школа обезбеђује сваком ученику неопходне дигиталне уређаје потребне за едукативне сврхе и реализацију наставе у складу са потребама конкретног предмета и по налогу предметног наставника.

Дигитални уређаји школе користе се на начин и по инструкцијама предметног наставника и исти се након употребе одлажу на начин и правилима које утврди предметни наставник.

Уколико школа нема довољно дигиталних уређаја неопходних за спровођење непосредне наставе, предметни наставник ће одређеном броју ученика дозволити коришћење личног дигиталног уређаја за конкретни наставни процес и искључиво на начин који има позитиван утицај на постигнућа ученика.

У случају коришћења дигиталних уређаја у току непосредне наставе или у случају хибридне наставе ученик је дужан да по налогу наставника користи систем за управљање учењем.

Школа ће уколико је потребно, а имајући у виду социјално окружење својих ученика за реализацију хибридне наставе и уопште за потребе едукације код непосредне наставе обезбедити ученицима који то нису у могућности потребан број дигиталних уређаја.

**Безбедност, приватност и одговорно коришћење дигиталних уређаја**

**Члан 4.**

Све активности које се очекују од ученика у онлајн окружењу морају бити претходно образложене родитељима/законским заступницима како би се осигурала безбедност, приватност и одговорно коришћење дигиталних уређаја ученика код куће, а за потребе образовања.

Са родитељима треба усагласити, континуирано заговарати и пружати подршку за укључивање безбедносних подешавања која представљају предуслов да се на било ком уређају које ученик користи оно усмери на активности учења.

У складу са ресурсима школе, ученицима може бити омогућено коришћење школске бесплатне бежичне интернет мреже која је филтрирана и безбедна за коришћење. Изузетно ученицима може бити дозвољено уз сагласност наставника или родитеља/законског заступника да користе и личну интернет мрежу у оквиру пакета услуга мобилног оператера када школска мрежа не постоји, не ради или се уређај користи ван школе (посете, излети, настава у природи и сл.).

**Начин употребе личног дигиталног уређаја**

**Члан 5.**

Ученику је дозвољено да лични мобилни телефон, електронски уређај и друго средство (у даљем тексту **лични дигитални уређај**) носи у школу као меру да се:

* допринесе његовој безбедности док долазе у школу и из школе;
* омогући комуникација са родитељима односно законским заступницима ван школског времена;
* омогући њихово коришћење током читавог школског дана само за ученике за које важи изузеће, а на основу посебног одобрења школе.

Лични дигитални уређај ученици могу да користе по својој потреби на одморима на одговоран и безбедан начин уз поштовање Правила понашања школе и искључиво уз сагласност предметног или дежурног наставника, психолога или педагога школе.

Лични дигитални уређај ученик носи на сопствену одговорност и одговорност родитеља/законских заступника. Одговарајућа употреба уређаја и правила која се односе на уређаје примењују се од тренутка када ученик стигне у школу до тренутка када изађе из школе.

Школа не преузима одговорност за личне дигиталне уређаје ученика уколико се изгубе, позајме, оштете или буду украдени и сл.

**Члан 6.**

Употреба личног дигиталног уређаја (мобилног телефона, смарт сатова и сл.) у школи за време часова од стране ученика је строго забрањена. Дигитални уређаји морају бити искључени за време трајања часова.

За време трајања часа ученик је обавезан да одложи лични дигитални уређај (мобилни телефон) на за то предвиђено место које одобри наставник (на катедри, слободној клупи, у својој школској торби и сл.).

Ученици имају могућност да за време наставе, само уз дозволу наставника, у циљу обраде одговарајуће наставне јединице, користе лични дигитални уређај (мобилни телефон).

Изузетно од става 1 овог члана, на захтев ученика, а по одобрењу предметног наставника у току наставе или било ког члана школског особља ван наставе, ученику може бити дозвољено да корсти лични уређај за личне приватне потребе (да се јави родитељима).

**Члан 7.**

Ученик не сме да користи дигитални уређај за снимање, пренос или објављивање фотографија, аудио или видео-записа других ученика, наставника, наставног материјала осим у ситуацијама које одобри предметни наставник или други запослени.

Лични дигитални уређаји не смеју се користити у тоалетима, свлачионицама или било ком простору у школи који се сматра приватним.

Ученици су дужни да се придржавају Правила за одговорно коришћење друштвених мрежа.

Слике, видео и аудио датотеке снимљене у школи не смеју се преносити нити објављивати у било ком тренутку без изричите дозволе наставника или друге одговорне особе у школи.

Уколико се утврди да је ученик користио слике или снимке других ученика, наставника или других запослених школе, постављао их на друштвене мреже, без изричите дозволе наставника или друге одговорне особе у школи, ученику се може укинути могућност да користи лични дигитални уређај (мобилни телефон) и током наставног процеса, а може и да се против ученика покрене васпитно-дисциплински поступак у складу са Законом, важећим прописима и општим актима Школе.

**Члан 8.**

Све одредбе овог правилника које се односе на употребу дигиталног уређаја и личног дигиталног уређаја у школи на часовима и одморима, односе се и на школске активности унутар и ван школе (посете, излети, екскурзије, наставе у природи и сл).

**Члан 9.**

Директор на захтев родитеља или законског заступника ученика одлучује о појединачним захтевима за изузеће од примене правила употреба дигиталних уређаја и личних дигиталних уређаја дефинисаних овим Правилником уколико је то у складу са здравственим потребама ученика или представља део додатне образовне подршке појединим ученицима да на исти начин учествују као и сви остали у образовању.

Захтев се подноси писмено са образложењем конкретног проблема ученика који се оваквим изузећем превазилази, уз достављање неопходног доказа.

**Члан 10.**

Употребом дигиталног уређаја и личног дигиталног уређаја у сврхе којима се угрожавају права других или у сврхе преваре у поступку оцењивања ученик чини тежу повреду обавезе ученика дефинисану законом.

Употребом дигиталног уређаја и личног дигиталног уређаја супротно правилима дефинисаним овим Правилником ученик чини **лакшу повреду** обавеза ученика дефинисану Правилником о васпиној, васпитно-дисциплинској и материјалној одговорности ученика.

**Члан 11.**

Било који члан школског особља може захтевати од ученика да поштује правила употребе личног дигиталног уређаја дефинисана овим Правилником.

Уколико ученик користи дигитални уређај без дозволе наставника, наставник ученика одмах уписује у напомену у Дневник рада. Ученик је обавезан да на захтев наставника преда уређај. Наставник по завршетку часа уређај односи директору, или стручном сараднику, пакује у коверту са учениковим именом, коју ће залепити и оставити на одговарајуће место у канцеларији, до доласка родитеља ученика

**Члан 12.**

У случају теже повреде обавеза од стране ученика коришћењем дигиталног уређаја супротно одредбама закона и одредбама школског правилника, школа ће конкретан уређај одузети ученику, одложити га у коверту коју ће запечатити и оставити на одговарајуће место до доласка родитеља/законског заступника ученика или надлежног државног органа.

Школа неће претраживати садржај личних дигиталних уређаја ученика већ ће поступање са неовлашћено начињеним садржајем од стране ученика препустити надлежном државном органу, а у зависности од околности конкретног случаја предузеће све што је неопходно да материјал не буде уништен до његове предаје на даље поступање.

**Члан 13.**

На почетку сваке школске године, обавеза је разредних старешина да ученике, родитеље и законске заступнике упознају са предвиђеним правилима дефинисаним овим Правилником.

**Члан 14.**

Уколико постоји потреба и интересовање ученика, родитеља или законских заступника школа може организовати додатну размену мишљења током трајања школске године како би се разговарало о изазовима примене информационо-комуникационих технологија у образовном процесу уопштено, са посебним освртом на употребу личних дигиталних уређаја ученика.

Директор може именовати одговорно лице у школи које ће бити надлежно да прати имплементацију усвојених правила, као и спровођење одредби Правилника. На основу тог праћења, као и мишљења свих заинтересованих страна Правилник треба периодично ревидирати и ажурирати како би одражавао промене.

Евентуално ажурирање Правилника врши се по правилу једанпут годишње у периоду када нема непосредне наставе.

**Прелазне и завршне одредбе**

**Члан 15.**

Ученици су обавезни:

1) да се придржавају Правила понашања у Школи и других општих аката Школе у просторијама Школе и школском дворишту, на другом месту на којем се изводи образовно-вас­пит­ни рад, као и на путу између куће и Школе;

2) да за време образовно-васпитног рада поштују забрану употребе мобилног телефона електронског уређаја и другог средства, којима се може ометати образовно-вас­пит­ни рад.

На права, обавезе и одговорности ученика, који нису уређени овим правилником примењују се одговарајуће одредбе закона и других прописа.

**Члан 16.**

Измене и допуне овог правилника врше се на исти начин и по поступку прописаном за његово доношење.

**Члан 17.**

Овај Правилник објавити на огласној табли школе и на званичном сајту школе.

**Члан 18.**

Правилник ступа на снагу осмог дана од објављивања на огласној табли Школе.

*Председник Школског одбора*

*\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_*

 *Слободан Аксентијевић*

Правилник је заведен под деловодним бројем 144. од 28.02. 2024. године, објављен је на огласној табли Школе дана 28.02.2024. године, а ступио на снагу дана 7.03.2024.г.

*Секретар Школе*

 ***\_\_\_\_\_\_\_\_\_\_\_\_\_\_\_\_\_\_\_\_***

 *Жаклина Трифуновић*